Hof hoor van tiener se marteldood by ‘opleidingskamp’Raymond Buys. Foto: news.grouperly.com Die Vereeniging-streekshof het Dinsdag skokkende getuienis aangehoor van die beweerde marteldood van Raymond Buys (15). Buys is in April 2011 dood nadat hy ŉ omstrede opleidingskamp vir wildbewaarders bygewoon het. Hy is ŉ maand nadat hy in ŉ hospitaal in Vereeniging opgeneem is weens talle beserings dood, berig Beeld. Hy het onder meer skedelfrakture opgedoen tydens die 10-weeklange wildbewaringskursus, waartydens hy glo verbied was om met sy gesin kontak te maak. Alex De Koker (49), die eienaar van Echo Wild Game Rangers, en een van sy werkers, Michael Erasmus (20), staan tereg op aanklagte van moord, kindermishandeling en -verwaarlosing, en twee sake van aanranding met die opset om ernstig te beseer. Gerhard Oosthuizen (19) het Dinsdag in die hof getuig. Oosthuizen het gedurende die kamp saam met Buys ŉ tent gedeel. Hy het getuig dat Buys in die aande met kettings aan sy bed vasgebind is. Hy mag glo nie badkamer toe gegaan het nie en moes langs sy bed ontlas. Hy is ook in ŉ stadium forseer om sy eie ontlasting te eet. Oosthuizen was erg verswak en kon nie al die handearbeid verrig wat die seuns glo gedwing was om te doen nie. Dit het glo veroorsaak dat Buys gereeld deur die verdagtes glo met planke, pype, stukke van ŉ tuinslang en stokke geslaan is. Hy het verder getuig dat hy gesien het hoe die verdagtes Buys, wat kaal op ŉ stoel met ŉ kussingsloop oor sy kop vasgebind is, met ŉ skokstok gemartel het. Oosthuizen se kruisondervraging sal na verwagting Woensdag begin. – Sapa Lees ook: 15-jarige sterf ná omstrede ‘verregse’ wildbewaringskursus